《东湖怀贺子忱》
宋代·曾惇

不负春风烂漫晴，聊驱小队出郊坰。一百五日可无酒，二十四弦须细听。

溶溶漾漾沙鸟白，短短长长溪柳青。贺监扁舟在何许，惜无妙墨记兰亭。

作者简介：曾惇，字谹父，南丰（今属江西）人。纡子。高宗绍兴三年（一一三三）官太府寺丞，十二年知黄州（《能改斋漫录》卷一一），十四年知台州，十八年知镇江府，二十六年知光州（《建炎以来系年要录》卷七○、一五一、一五八）。　曾惇诗，据《能改斋漫录》等书所录，编为一卷。